**Ferdinandy Bence**

Szokásomhoz híven az Ifjúságügyi szekció munkájában vettem részt, mindkét nap részt vettem az összes előadáson és központi megmozduláson. A HÖOK szakmai színvonala, legalábbis az Ifjúságügyi szekcióé, folyamatosan emelkedik, bár többnyire ugyanazok a visszatérő előadók és hasonló a téma is és még mindig messze elmarad a kívánatostól.

Az első nap többnyire kistérségi, falusi ifjúsági szervezetekről, hátrányos helyzetről és a hallgatói szerződésről folytattunk eszmecserét. Az egyetlen dolog amit ebből kiemelnék, hogy elméletileg léteznek IKSZT-nek becézett helyek, ahova az elbeszélés alapján elvihetnénk egy önképző hétvégét ingyen.

A második nap főleg a Nemzeti Ifjúsági Tanácsról szólt, amely nagy meglepetésünkre életre is kelt végre, és mint tudjátok, aminek az Alapítvány is alapító tagja lett végül. Itt úgy tűnik, most van élet, ezért érdemes lenne a munkacsoportjaiban részt venni.

**Nagy Katalin**

A Siófokon megrendezett HÖOK Vezetőképzőre az ELTE TTK Hallgatói Önkormányzatban munkálkodó társaimmal érkeztem november 9-én, péntek reggel. Ezen a napon a Karrier tréning HÖK-ösöknek című szekción vettem részt, melynek során alaposan végigvettük, milyen hasznos egy Karrier Iroda egy egyetem hallgatói számára és milyen széleskörű szolgáltatásokat nyújthat. A szekció második felében pedig önismereti játékokat játszottunk, melyeket szinte bármilyen közösség csapatépítésébe be lehet építeni, illetve ez által a szekción részt vevők is jobban megismerhették egymást. Az elhúzódó szekciómunka miatt a Diákhitelről szóló plenáris előadás elejét nem hallottam, de a közérthetőségre törekedés miatt gond nélkül be tudtam kapcsolódni, és hasznos, ám kissé elrugaszkodott jellemzést kaphattunk a Diákhitel 2 remek feltételeiről. Az utána következő kerekasztal beszélgetés a plenáris előadás egyhangúságát megtörve felüdülést jelentett.

Szombaton a Lehetséges-e az önfenntartó felsőoktatás? című szekción vettem részt, melyen a hallgatói szerződésről és az önfenntartó felsőoktatás lehetőségéről volt szó, Gilly Gyula meghívott előadó részletes előadásán rengeteg ok-okozati viszonyra világított rá a felsőoktatás jelenlegi helyzetével kapcsolatban.

A vezetőképző, azon túl hogy szakmai ismeretek átadásában is bővelkedett, arra is alkalmas volt, hogy más egyetemek hallgatóival, ráadásul hozzánk hasonlóan HÖK-ösökkel kerüljünk kapcsolatba, új ismeretségek, barátságok köttettek. Az esti zenés-táncos mulatságok az ígérethez híven jól sikerültek, szerintem minden résztvevő jól érezte magát.

**Hermán Dániel**

A szekció 4 részből állt.

Először Pausits Péter, az Óbudai Egyetem Hallgatói Önkormányzatának elnöke, tartott előadást a HÖK-öt segítő non-profit és for-profit gazdálkodó szervezetek létrehozásáról, működéséről és jogi konstrukcióiról. Részletezve benne az egyesületi, alapítványi, non- profit és profitorientált Kft formákat. További hasznos tudnivalókról esett szó az alapítás előtt állóknak, majd felsorolt néhány weboldalt és elérhetőséget. Véleményem szerint az információi és tanácsai alapvetően hasznosak voltak, de nem mindenben értettem egyet.

A délelőtti második részben Joó Kinga, a Nemzeti Együttműködési Alap alelnöke, tartott egy ismét érdekes előadást. Mondani valójában ismertette milyen egy jó pályázat, mi az 5 legfontosabb szempont a bírálás során. Majd átfogóan részletezte és véleményezte a működési és szakmai pályázati kiírásukra beérkezett pályázatokat. Legfőbb elveik vezérelték őket a bírálás során, azaz hogy a működési pályázatokat minél több civil szervezet számára biztosítsák, akár kisebb összegekkel, míg a szakmainál inkább kevesebb pályázatot támogassanak, de azokat nagyobb (min. 75%-os) mértékben. Kérdésemre elmondta, hogy nem a kollégiumok hibáiból késnek a folyósítások.

A harmadik negyed időben Pál Daniella a Nemzeti Család- és Szociálpolitikai Intézet és Darján Enikő a Fiatalok Lendületben által kiírt pályázási lehetőségekről tudatták a jelenlevőket. Ezeket feljegyeztem, leginkább a Mobilitás program tűnt a legérdekesebbnek, terveink szerint a programba az ELTE TTK Hallgatói Alapítvány is be fog csatlakozni.

Végezetül pedig egy plenáris munkában vehettünk részt, ahol is csoportokat alkotva kellett egy pályázat absztraktját létrehozni szabadon választott témában. A címnek frappánsnak és vonzónak kellett lennie, a rövid leírásnak pedig tartalmazni kellett az 5 kérdőszóra adott válaszokat, hogy ki, kinek, hol, mikor és mit valósít meg. A véletlenszerűen kialakult csoportban könnyed mulatsággal érvényesítettem az ötleteimet.

A leutazás rendben zajlott, az ELTE TTK pénteki delegációja időben leért a helyszínre, még egy rövid reggelit is meg tudtunk ejteni a szálloda étkezőjében. A szállás kifogástalan volt, igyekeztünk nem rendetlenséget és tisztaságot fenntartani a szobánkban. Az ebéd és vacsora bőséges és finom volt. A szekció szünetekben mindig összegyűltünk és átadtuk egymás tapasztalatait a hallottakról. Este zenés-táncos mulatsággal zárult a nap, mivel a szombati szekcióra nem én voltam beosztva, ezért bő lére engedtem magam és hajnalig ébren voltam..

**Béni Kornél**

A külügyi szekció keretein belül 11-én délután Gáspár Marcell külügyekért felelős elnökségi tagnyílt külügyi bizottsági ülést vezetett le. Az ülés témája az European Students Union (ESU) 2013. éviközgyűlésének lebonyolítása volt, melynek rendezési jogát a HÖOK nyerte el. Az ülésen szó esett apontos időpont kiválasztásának okairól, a szállás- és egyéb helyszínek ismertetve lettek. A szervezésés lebonyolítás során a szervezőkre váró feladatok ismertetése után a bizottság tagjai megosztottákegymással javaslataikat és elvállalták rájuk eső feladatköröket.

**Zomborácz Kitti**

November 9. (péntek)

Első napon az alapozó, az egyik leglátogatottabb szekción vettem részt. A hallgatói érdekképviselet alapjait adó előadásokat hallgathattuk meg. Báli Bernadett HÖOK tanácsadó kezdte egy a HÖOK kezdeteit bemutató prezentációval a szekciót. Ezután a hallgatói önkormányzatok működését leginkább érintő témákban hallhattunk egy-egy alapozó előadást a HÖOK tagjaitól. Nagy Dávid mint elnök a HÖKök felépítéséről, azok működéséről, valamint a HÖOK felépítéséről beszélt. Hallhattunk előadást Gulyás Tibortó, az ifjúságpolitikáért felelős elnökségi tagtól, Pálffy Dorottyatól, a Bologna-folyamatért és képzésekért felelős elnökségi tagtól, Kiss Dávidtól, a társadalmi kapcsolatokért felelős elnökségi tagtól, Gáspár Marcelltól külügyekért felelős elnökségi tagtól, Domján Zsolttól,a juttatási ügyekért felelős elnökségi tagtól.

November 10. (szombat)

A szombati napon a következő címet kapó szekción tagja voltam: Az NFTV és az egyes rendeletek hiányosságai, a szociális ügyintézés szempontjából. A szekciót Domján Zsolt, HÖOK elnökségi tag és Balogh Péter a HÖOK felügyelőbizottságának elnöke tartotta. A szeptemberben életbe lépő új Nemzeti Felsőoktatási Törvény és hozzá kapcsolódó rendeletek szükséges szabályzatai változtatásainak áttekintése történt, főként a szociális ügyeket érintő témákban. Átbeszéltük, hogy mit várhatunk az új Juttatási-és Térítési kormányrendelettől. Mennyiben fogja ez módosítani a mostani szociális támogatásokat. Valamint több felsőoktatási intézmény bemutatta az általuk működő rendszeres szociális ösztöndíj rendszerét.

**Dukán András Ferenc**

Mivel késve indultam el a délelőtti szekciókon nem tudtam részt venni. Az általam kihagyott rész térítési díját szokásunkhoz híven büntetésként felajánlom a TTK HÖK-nek.

Délután az ifjúságügyi szekción vettem részt. Itt először az ifjúság helyzetéről hallgattunk meg egy átfogó előadást. Ebben többek között szó volt a fiatalok sajátos igényeiről, a továbbtanulásról, a szociális helyzetről és a munkaügyről is. Az előadás során sor került Európa különböző országainak ifjúsági helyzetének összehasonlítására is. Az előadás PPT-je remélhetőleg elérhető lesz a jövőben is, hiszen mi is számos területen jobb képet alkothatnánk segítségével hallgatóinkról.

Ezután a szekció második felében a Nemzeti Ifjúsági Tanácsról volt szó. Az itt elhangzott információknak később nagy hasznát vettem, hiszen az előbb említett szervezet nem sokkal később megalakításra került és az ELTE TTK Hallgatói Alapítvány nevében én is részt vettem az ülésen. Erről a szervezetről azt lehetett megtudni, hogy a mindenkori kormány hivatalos tárgyalópartnere lenne ifjúsági ügyekben. Az alakulás óta egyébként a civil szervezetként történő bejegyzés folyamata zajlik. A szekción tartott előadáson kiderült az is, hogy az ifjúságügy a jelenlegi kormányzati szándék szerint a 35 éves korig terjedő korosztállyal történő foglalkozást jelentené.

A nap végén a szekciók zárásaként meghallgattuk a szekcióvezetőket, hogy miről szólt az általuk tartott szekció. Erre részletesebben nem térnék ki, hiszen a többiek beszámolójából kiderül.

Az este során lehetőség nyílt kapcsolatépítésre más hallgatói önkormányzatokkal, mind ELTE-n belül, mind az ország többi felsőoktatási intézményéből. Igyekeztem ezt az időt a lehető legjobban kihasználni és számos ELTE-s hallgatói vezetővel beszélgettem az Egyetem, különösen az EHÖK helyzetéről, illetve más intézményekből érkezettekkel együttműködési lehetőségekről, a felsőoktatás helyzetéről.

Másnap a többi TTK HÖK-ös résztvevővel közösen utaztam haza. A hazaút sem volt haszontalan, mert az évek során szerzett tapasztalataimat osztottam meg a többiekkel, különösen a hozzánk érkező hallgatók szociális helyzetével kapcsolatban.

Bármilyen kérdésre igyekszem válaszolni, hogy a részvétel a TTK hallgatóinak javára válhasson.